SKRIFTLIG FORESPØRGSEL E-3838/02

af Camilo Nogueira Román (Verts/ALE) til Kommissionen

(9. januar 2003)

Om: OLAF-undersøgelse vedrørende faglige uddannelseskurser i Spanien

Kan Kommissionen gøre nærmere rede for den eksterne undersøgelse, som Det Europæiske Kontor for Bekæmpelse af Svig (OLAF) indledte mod Spanien den 22. oktober 2002, på baggrund af klager indgivet i Spanien vedrørende faglig uddannelse finansieret over EU-budgettet (ESF)?

Kan Kommissionen oplyse, hvilke konkrete projekter Galicia har fået tildelt under Socialfonden? I tidligere forespørgsler er der anmodet om en undersøgelse af den galiciske lokalregerings påståede svigagtige udnyttelse af ESF's programmerings- og partnerskabsfaciliteter. Har Kommissionen på denne baggrund indledt en undersøgelse af disse forhold eller rettet henvendelse til den galiciske lokalregering herom?

Svar afgivet på Kommissionens vegne af Anna Diamantopoulou

(25. februar 2003)

For så vidt angår uregelmæssigheder, der kan have foregået i Spanien, i forbindelse med erhvervsuddannelse finansieret over fællesskabsbudgettet (strukturfondene), indledte Det Europæiske Kontor for Bekæmpelse af Svig (OLAF) en ekstern undersøgelse den 22. oktober 2002. Det drejer sig om et tilfælde af operationel bistand, eftersom de spanske myndigheder allerede var blevet orienteret. Da de oplysninger, der er kommet frem i løbet af den eksterne undersøgelse, henhører under de nationale, retslige myndigheders kompetenceområde, er de beskyttet af fortrolighedsklausuler.

For så vidt angår de projekter, der er blevet godkendt i den selvstyrende region Galicien, ønsker Kommissionen at oplyse det ærede medlem om, at der i forbindelse med strukturfondene for perioden 2000-2006 er sket en decentralisering af administrationen i retning af overdragelse af en væsentlig del af ansvaret for administration, evaluering og kontrol til medlemsstaterne under overholdelse af nærhedsprincippet, hvorimod Kommissionen fortsat har ansvaret for gennemførelsen af budgettet.

Kommissionen finansierer ikke direkte Den Europæiske Socialfonds projekter (ESF). Det påhviler medlemsstaterne at foretage en prioritering i forbindelse med finansiering og udvælgelse af projekter under hensyntagen til en række objektive kriterier for tildeling af midler vedtaget af Kommissionen og medlemsstaterne for EU som helhed og med det formål at føre de prioriterede områder i EU's beskæftigelsesstrategi ud i livet.

Strukturfondsinterventionerne i Galicien falder inden for disse rammer, og det er de spanske myndigheder der er ansvarlige for gennemførelsen og opfølgningen af disse interventioner. Kommissionen har opfordret til at sikre opfølgning, for så vidt angår prioriterede områder og foranstaltninger(1), ved hjælp af mekanismerne i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene og i samarbejde med de berørte myndigheder.

I den forbindelse er der ved at blive foretaget en midtvejsevaluering. Evalueringen omfatter en undersøgelse af de første resultater af interventionerne, deres relevans og gennemførelsen af målsætningerne. Der foretages ligeledes en vurdering af anvendelsen af midler, opfølgningen og gennemførelsen. Resultaterne, der forventes at foreligge ultimo 2003, bør indgå i overvejelserne over fremtiden for fondene efter 2006.

For så vidt angår den selvstyrende region Galicien har OLAF nemlig indledt en ekstern undersøgelse (koordinering) den 29. marts 2001 af Confederación de Empresarios de Galicia (CEG).

Undersøgelsen følges i nært samarbejde med de spanske retslige myndigheder.

Andet kan ikke oplyses for øjeblikket, eftersom de oplysninger, der fremkommer i løbet af undersøgelserne på kontoret, er beskyttet af retlige fællesskabsbestemmelser og nationale bestemmelser.

(1) EFT L 161 af 26.6.1999.